Margareta, Dei gracia Waldemari Danorum regis filia. Vruntlike grud to voren. Wy danke jw, leue her schaffer, vor vele gudes vnde dun jw witlik, dat wy van Godes gnaden Abo in Osterlande in vnse were hebben, God hebbe loff. Item vmme de andere holten slote in Osterlande, da heft her Knut vns wissen vorsettet, dat he se vpantworde sal in vnse were iij weken na paschen negest komende. By der suluen tyd heft ok Swen Stur gewisset vp to antworde dat slot, dat he noch heft in dem Nordenboden, in vnse were. Doch, alse gy suluen wol prouen konen, so is de werlt behende in menghen stucken, vnde oft etlike proueden, dat wy denne nicht alss na weren by der tyd we wet oft de jene wat anders to rade wurden. Nu wete gy wol, dat dar een dach vorramet is vp pinghsten to holden, vnde wy vruchten, dat de tyd to kort wert, dat wy nicht beyde hir sin bet dat de slote vp geantwordet sint, vnde ok beyden komen to pinghsten to dem dage. Hirumme zeghe wy gerne dat gy dat to weten kregen van den ghenen, de de eren to dem dage senden scholen, vnde schreuen vns varlosen wedder eren willen vnde juwen truwen rad wat jw vnde en darume nutte dunket wezen, dat wy id vp dessen jeghen also lange vorhelden, dat wy id mochten wat reyner maken in dessen zee eer wy van hir toghen. Duchte jw vnde en also vorscreuen steit dat man den dach van pinghsten vorlengede vp vnser leuen vrouwen dach in dem herueste, so wolde wy van staden, wen vns een antworde hir aff van jw wedder queme, scriuen to den van Lubek, to den van Prusen vnde to den van Sunde en witlik to dunde worumme vns dyt nutte wezen duchte alse hir vorscreuen steit. (etc.)